“Navoiy” erkin iqtisodiy zonasi faoliyatini kengaytirish va Navoiy viloyatida kichik sanoat zonalarini tashkil etish chora-tadbirlari toʻgʻrisida
(resolution, 2025-04-01)

Davlat mulki boʻlgan obyektlar va ishlab chiqarish maydonlaridan samarali foydalanish, investitsiyalarni faol jalb qilish uchun qulay sharoitlar yaratish, raqobatbardosh yangi zamonaviy ishlab chiqarishlar va kichik korxonalarni rivojlantirishni yanada qoʻllab-quvvatlash, ularni muhandislik-kommunikatsiya va ishlab chiqarish infratuzilmasi tashkil etilgan alohida hududlarda joylashtirishni taʼminlash va shu asnoda ishlab chiqarish sohasida yangi ish oʻrinlari yaratish hamda aholining bandlik va farovonlik darajasini oshirish maqsadida: 1. Navoiy viloyati hokimligi, Oʻzbekiston Respublikasi Iqtisodiyot vazirligi, Investitsiyalar boʻyicha davlat qoʻmitasi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasining: foydalanilmayotgan ishlab chiqarish maydonlarini 1-ilovaga muvofiq “Navoiy” erkin iqtisodiy zonasi (keyingi oʻrinlarda — EIZ deb ataladi) hududiga kiritish; foydalanilmayotgan davlat mulki obyektlari negizida 2-ilovaga muvofiq Navoiy viloyatida kichik sanoat zonalarini (keyingi oʻrinlarda — KSZ deb ataladi) tashkil etish toʻgʻrisidagi takliflariga rozilik berilsin. 2. Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi manfaatdor davlat boshqaruvi organlari bilan birgalikda foydalanilmayotgan tegishli ishlab chiqarish maydonlari va davlat mulki obyektlarini ushbu qarorning 2-ilovasiga muvofiq bir oy muddatda Navoiy viloyati hokimligiga belgilangan tartibda oʻtkazilishini taʼminlasin. 3. Belgilansinki: KSZ hududidagi davlat koʻchmas mulki tadbirkorlik subyektlariga biznes-rejalarni bajarish, ish oʻrinlarini yaratish va saqlash, barcha turdagi soliqlar va boshqa majburiy toʻlovlarni oʻz vaqtida toʻlash sharti bilan keyinchalik mulk huquqi taqdim etilgan holda 10 yillik uzoq muddatli ijaraga beriladi; KSZ hududidagi koʻchmas davlat mulkidan ijara davrida foydalanish uchun ijaraga olingan maydonda amalga oshirilayotgan faoliyat turidan kelib chiqqan holda ortib boradigan koeffitsiyentni qoʻllamasdan ijara toʻlovining eng kam stavkasi belgilanadi; KSZ hududida investitsiya loyihalarini amalga oshirish uchun yer uchastkalarini ajratish Oʻzbekiston Respublikasi Prezidentining 2017-yil 25-oktabrdagi “Erkin iqtisodiy zonalar va kichik sanoat zonalari faoliyati samaradorligini oshirish borasidagi qoʻshimcha chora-tadbirlar toʻgʻrisida”gi PQ-3356-son qaroriga muvofiq amalga oshiriladi. 4. Navoiy viloyati Erkin iqtisodiy va kichik sanoat zonalari maʼmuriy kengashi bir oy muddatda KSZ direksiyasini tashkil etish choralarini koʻrsin. 6. Oʻzbekiston Respublikasi Tiklanish va taraqqiyot jamgʻarmasi KSZ hududida amalga oshiriladigan investitsiya loyihalarini birgalikda moliyalashtirish uchun tijorat banklari orqali 50 mln. AQSH dollari miqdoridagi kredit liniyalari ikki oy muddatda belgilangan tartibda ochilishini taʼminlasin. 7. Belgilab qoʻyilsinki: Oʻzbekiston Respublikasi Tiklanish va taraqqiyot jamgʻarmasining kredit liniyasi mablagʻlari import uskunalar va ularga butlovchi qismlar xarid qilish uchun ajratiladi; kreditlarni soʻndirish uning jadvaliga muvofiq Oʻzbekiston Respublikasi Markaziy bankining kreditni uzish kunidagi kursi boʻyicha milliy valyutada amalga oshirilishi mumkin. 8. Navoiy viloyati Erkin iqtisodiy zonalar va kichik sanoat zonalari maʼmuriy kengashi Oʻzbekiston Respublikasi Iqtisodiyot vazirligi, Moliya vazirligi, Uy-joy kommunal xizmat koʻrsatish vazirligi, Avtomobil yoʻllari davlat qoʻmitasi, “Oʻzbekenergo” AJ, “Oʻztransgaz” AJ bilan birgalikda ikki oy muddatda Navoiy viloyati KSZlarini muhandislik-kommunikatsiya va ishlab chiqarish infratuzilmasi bilan taʼminlash yuzasidan takliflarni ularni moliyalashtirish manbalari koʻrsatilgan holda Vazirlar Mahkamasiga kiritsin. 9. Navoiy viloyati Erkin iqtisodiy zonalar va kichik sanoat zonalari maʼmuriy kengashi Oʻzbekiston Respublikasi Iqtisodiyot vazirligi, Investitsiyalar boʻyicha davlat qoʻmitasi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasi, Oʻzbekiston Respublikasi Savdo-sanoat palatasi va tijorat banklari bilan birgalikda belgilangan tartibda: Navoiy viloyati iqtisodiyotining talab-ehtiyojlari, shuningdek, mavjud mineral-xom ashyo, qishloq xoʻjaligi resurslarini va infratuzilmani inobatga olgan holda, Navoiy viloyati KSZlari hududida import oʻrnini bosuvchi va eksportga yoʻnaltirilgan tayyor mahsulotlar, materiallar va butlovchi buyumlar turlarini ishlab chiqarish korxonalarini joylashtirish boʻyicha ikki oy muddatda aniq takliflar — “yoʻl xaritalari” ishlab chiqilishini; Navoiy viloyati KSZlari hududida oʻzlashtirish uchun taklif qilinayotgan import oʻrnini bosuvchi va eksportga yoʻnaltirilgan tayyor mahsulotlar, materiallar va butlovchi buyumlar turlari toʻgʻrisidagi maʼlumotlarning tadbirkorlik subyektlariga yetkazilishini; KSZlar hududida loyihalarni amalga oshirish uchun tadbirkorlik subyektlarini jalb etish, ular bilan tizimli ishlar olib borish, shuningdek, Navoiy viloyati KSZlari hududida ishlab chiqarishlarni joylashtirish boʻyicha investitsiya buyurtmanomalari sifatli va oʻz vaqtida koʻrib chiqilishini; Navoiy viloyati KSZlari hududida ishlab chiqarishlarni tashkil etish boʻyicha investitsiya loyihalarining biznes-rejalarini ishlab chiqishda tadbirkorlik subyektlariga koʻmaklashishni taʼminlasinlar. Amalga oshirilgan chora-tadbirlarning samaradorligi va natijadorligi toʻgʻrisida Oʻzbekiston Respublikasi Vazirlar Mahkamasiga 2018-yil 15-iyul va 2019-yil 15-yanvarga qadar axborot berilsin. 10. Oʻzbekiston Respublikasi Investitsiyalar boʻyicha davlat qoʻmitasi manfaatdor vazirliklar va idoralar bilan birgalikda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida bir oy muddatda Oʻzbekiston Respublikasi Vazirlar Mahkamasiga takliflar kiritsin. 11. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari — Investitsiyalar boʻyicha davlat qoʻmitasi raisi S.R. Xolmuradov, Iqtisodiyot vaziri B.A. Xodjayev va Navoiy viloyati hokimi K.B. Tursunov zimmasiga yuklansin. T/rObyektning nomiJoylashgan manziliHududi (ga)*Bino va nnshootlar maydoni(kv.m)1.Sobiq “UPP” AJga qarashli ishlab chiqarish bazasining bino va inshootlariNavoiy shahri, S. Ayniy koʻchasi, 27-uy34,142 199,72.Sobiq “UPP” AJga qarashli qurilish materiallari zavodining bino va inshootlariNavoiy shahri, S. Ayniy koʻchasi, 27-uy23,049 323,03.Sobiq “Avtotransstroy-mexanizatsiya” AJning bino va inshootlariNavoiy shahri, S. Ayniy koʻchasi, 69-uy24,0782 175,65Jami:81,17173 698,35 T/r Tashkil etilayotgan KSZning nomi Obyektning nomi Hududi (ga)* Bino va nnshootlar maydoni (kv.m) 1. Zarafshon shahar KSZ Zarafshon 18-dala qidiruv ekspeditsiyasi bino va inshootlari 0,8 1 013,5 2. Navoiy shahar KSZ Sobiq non kombinatining bino va inshootlari 1,2 4 352,9 4. Xatirchi tumani KSZ “Mustaqillik” MFY hududidagi foydalanilmayotgan yer maydoni 35,0 - Jami: 38,2 6 882,8